இனி இச்சேர‌ன் குட‌புல‌த்தோர் ப‌குதியாகிய இம்‌ம‌லைநாடு, மேற் கூறிய‌வ‌ற்றால் அகநா‌ட்டிட‌த்த‌து என்று தெளிய‌ப்ப‌டுமாயினும் அத‌னெல்லை உண‌ர‌ப்ப‌ட்டிலதாலெனிற் கூறுவேன். சேர‌ன் பெய‌ர் சிற‌ந் த‌து "வான‌வ‌ன் கொல்லிக்குட‌வ‌ரை" என‌ப்ப‌ட்ட‌ கொல்லிம‌லையானே யென்பது முன்னே கூறினேன். அவ‌ன் பெய‌ர் சிற‌ந்த‌ கொல்லிம‌லை ஒரு புற‌னும், மலைய‌மானாடென்று அவ‌ன் பெய‌ர் சிற‌ந்த மலைநாடு ஒருபுறனு மாமென்று சொல்லுத‌ல் பொருத்த‌முடைத்தாகாது. எங்கு அவ‌னுக்குச் சிற‌ந்த‌ ம‌லையுளது அங்குத்தான் அவ‌ன் பெய‌ர் சிற‌‌ந்த‌ ம‌லைநாடும் உளதாகும். பதிற்றுப்பத்துரைகாரரும் "கொல்லிக்கூற்றத்து நீர்கூர் மீமிசை" (89-பதி.) என்புழிக்கொல்லிமலையைச் சூழ்ந்த மலைகளையுடைய நாடு என விளங்கவுரைத்தார். அவர் கொல்லிமலையைச் சூழ்ந்தநாடு என்னாது கொல்லிமலையைச் சூழ்ந்த மலைகளையுடைய நாடு எனத் தெளி வித்தலையுங் காண்க. இதனாற் கொல்லிமலையைத் தலைமையாகக் கொண்டு அதனைச் சூழப் பலமலைகளையுடையதோர் நாடாதலின் மலை நாடெனப்பட்ட தென்றுய்த் துணரலாம். இக்கொல்லிமலை கொங்கு மண்டலத்துளதாதலின் இம்மலைநாடும் அம்மண்டலத்தினோர் பகுதியா யடங்குதலறியலாம். கொங்குநாடு இடையிற்றன் பெயர்கொண்டு பெருகியதென்று முன்னரே சொன்னேன். இது சேரனுக்குரிய நாடு கள் சிலவற்றைத் தன்னகத்துக் கொண்டதாகும். மதுரை நாட்டினுள்ள திருவாவினன்குடியைச் சேரர் கொங்குநாட்டகத்து வைத்து அருணகிரிநாதர் வழங்கிய வாற்றான் இக் கொங்குமண்டலத்தின் பெருக்கம் உணரப்படும். அவர்